PREDKLADACIA SPRÁVA
Ministerstvo školstva, výskumu, vývoja a mládeže Slovenskej republiky predkladá návrh vyhlášky o jazykovej škole na základe § 53 ods. 11 a § 53a ods. 5  zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.
Návrh vyhlášky reaguje na potreby aplikačnej praxe v oblasti jazykového vzdelávania v jazykových školách zaradených v registri škôl a školských zariadení, v nadväznosti na aktuálne zmeny, vo vzťahu ku ktorým sa má jazykové vzdelávanie prispôsobiť. Ide najmä o zvýšený podiel cudzincov, ktorí majú záujem o absolvovanie jazykového vzdelávania v Slovenskej republike, a zároveň o požiadavky, ktoré sa kladú na uchádzačov na trhu práce v súvislosti s jazykovými schopnosťami. Uvedené skutočnosti sa premietajú aj do činnosti jazykových škôl.
Cieľom návrhu vyhlášky je najmä 
· reagovať na potreby aplikačnej praxe súvisiace s aktualizáciou vývoja jazykového vzdelávania aj v kontexte legislatívnych zmien,
· umožniť poskytovanie jazykového vzdelávania aj v slovenskom jazyku metódami a formami výučby cudzieho jazyka, pre cudzincov, 
· ustanoviť podrobnosti vykonávania jazykovej skúšky pre žiadateľov o udelenie dlhodobého pobytu podľa zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov, 
· upraviť podrobnosti pre jazykové školy vo vzťahu k obsahu vzdelávania, spôsobu hodnotenia študijných výsledkov a organizácii, 
· ustanoviť podrobnosti vykonávania štátnej jazykovej skúšky a upraviť podmienky udeľovania oprávnenia na jej vykonávanie vo vzťahu k jednotlivým typom štátnej jazykovej skúšky a k jednotlivým cieľovým jazykom, pričom sa zohľadnia konkrétne podmienky, ktoré jazyková škola spĺňa pre príslušný typ jazykovej skúšky a pre príslušný jazyk.  
Vzhľadom na rozsah zmien sa navrhuje vydanie novej vyhlášky.
Návrh vyhlášky je v súlade s Európskou chartou miestnej samosprávy.

